101.

poziva nadležne službe Tajništva Europskog parlamenta da na odgovornost predsjednika EP-a provedu, najkasnije do lipnja 2015., uz srednjoročno izvješće do prosinca 2014., detaljnu reviziju i ocjenjivanje sigurnosne pouzdanosti IT sustava Europskog parlamenta s naglaskom na: proračunska sredstva, osoblje, tehničke sposobnosti, internu organizaciju i sve mjerodavne elemente, u cilju ostvarivanja visokog stupnja sigurnosti IT sustava Parlamenta; vjeruje da bi se takvom ocjenom trebale osigurati informacije, analiza i preporuke barem o: — potrebi za redovnim, strogim, neovisnim sigurnosnim revizijama i testovima mogućnosti prodora, uz pomoć vanjskih stručnjaka osiguravajući transparentnost i jamstvo za njihove kvalifikacije u odnosu na treće zemlje kao i bilo koji oblik interesa; — uključivanju posebnih zahtjeva za IT sigurnost/privatnost koji se temelje na najboljim praksama u postupke javne nabave za nove IT sustave, uključujući mogućnost zahtjeva za softver otvorenog izvora kao uvjet za kupnju ili zahtjeva da pouzdana europska poduzeća sudjeluju u javnoj nabavi ako je riječ o osjetljivom području povezanom sa sigurnošću; — popisu poduzeća koja imaju ugovor s Parlamentom u području IT-a i telekomunikacija, uzimajući u obzir informacije koje su otkrivene o njihovoj suradnji s obavještajnim agencijama (poput otkrića o ugovorima Agencije za nacionalnu sigurnost SAD-a s poduzećem kao što je RSA, čije proizvode Parlament koristi za navodnu zaštitu daljinskog pristupa podataka od strane zastupnika i osoblja), uključujući i izvedivost toga da te iste usluge pružaju druga, po mogućnosti europska, poduzeća; — pouzdanosti i otpornosti softvera, osobito gotovih komercijalnih softvera, koji koriste institucije EU-a u svojim IT sustavima na prodor i pristup pravosudnih i obavještajnih tijela EU-a ili treće zemlje, uzimajući u obzir odgovarajuće međunarodne standarde, načela upravljanja sigurnosnim rizicima zasnovana na najboljim praksama i pridržavanje normi EU-a za sigurnost mreže i podataka u vezi s povredama sigurnosti; — uporabi više sustava otvorenog izvora; — koracima i mjerama koje treba poduzeti kako bi se riješilo pitanje sve veće uporabe mobilnih alata (pametnih telefona, tableta, za osobne ili poslovne potrebe) i njihovog utjecaja na informatičku sigurnost sustava; — sigurnost komunikacija između različitih radnih mjesta Parlamenta i IT sustava koje koristi Parlament; — uporabi i pronalaženju poslužitelja i IT centara za IT sustave Parlamenta i utjecaju na sigurnost i integritet sustava; — provedbu u stvarnosti postojećih pravila o povredama sigurnosti i brzom obavještavanja nadležnih tijela od strane pružatelja javno dostupnih komunikacijskih mreža; — uporabi računarstva i pohrane u oblaku u Parlamentu, uključujući o vrsti podataka koji se pohranjuju u oblaku, načinima zaštite tih podataka i lokaciji servera tog oblaka, pojašnjavajući primjenjivi pravni režim za zaštitu podataka i obavještajne službe te ocjenjujući mogućnosti da se koriste samo serveri u oblaku koji se nalaze na teritoriju EU-a; — planu koji omogućuje uporabu kriptografskih tehnologija, posebno šifriranja s kraja na kraj za sve IT i komunikacijske usluge kao što su računarstvo u oblaku, e-pošta, instant poruke i telefonija; — uporabi elektroničkih potpisa u e-pošti; — planu uporabe standarda šifriranja za e-poštu kao što je zaštita privatnosti GNU-a, koji bi istovremeno dopustio korištenje digitalnih potpisa; — mogućnosti uspostavljanja sigurne usluge slanja instant poruka u Parlamentu koja omogućuje sigurnu komunikaciju, dok se na poslužitelju prikazuje samo šifrirani sadržaj;